Wara l-ħitan għolja taċ-ċentru li l-OASI għandha fil-kwiet u l-hemda ta’ Wied Sara fil-limiti tar-Rabat, tim ta’ professjonisti jaħdmu 24 siegħa kuljum biex jiggwidaw u fejn ikun meħtieg, ifejjqu membri tas-soċjeta li sfaw vittmi tal-abbuz tad-droga u tax-xorb. 22 sena ilu, il-bidla fil-mentalita’ u fil-mod tal-għixien, l-iktar id-divertiment, kien diġa beda jħasseb lill-awtoritajiet li allura waqqfu l-OASI taħt il-gwida ta Dun Manwel Cordina, biex joffru edukazzjoni preventiva fost it-tfal, żgħażagħ u anke kbar fosthom edukaturi u ġenituri. Minkejja li hija bbażata f’Għawdex, l-OASI toffri servizzi fuq skala nazzjonali, tant li 99 fil-mija tal-klijenti li jirrikorru għall-għajnuna, jiġu minn Malta. Maż-żmien l-OASI firxet is-servizzi tagħha, fosthom b’servizz magħruf bħala intervent immedjat. L-esperti tal-OASI jgħinu lil kull min għandu problemi ta’ stress, xogħol u minnx xi daqqiet familja. Jaħdmu biex jgħinu lil dawn l-istess vittmi tal-abbuż ma jitilfux il-post tax-xogħol u biex il-familja tagħhom tibqa waħda magħquda. L-OASI saret magħrufa wkoll għas-servizz ta’ kura u rijabilitazzjoni u toffri programm intensiv ta’ tmien ġimgħat fiċ-ċentru f’Wied Sara, biex imbagħad il-pazjenti jibqgħu jieħdu kura perjodikament fuq sistema ta’ outpatients. L-OASI hija fondazzjoni bbażata fuq il-volontarja u għaldaqstant titlob l-għajnuna ta’ kulħadd. Kif tirfes l-għatba taċ-ċentru OASI tolqtok il-ħidma u d-dedikazzjoni li Dun Manwel Cordina u l-istaff tiegħu iwettqu biex itaffu ftit mill-problemi soċjali attwali li qegħdin jifnu d-dinja tal-lum. Hawnhekk, il-professjonalita’, il-kunfidenzjalita’ u l-integrita’ huma valuri miżmuma f’kull mument.